《马秀才草书歌（大理马正之二）》
唐代·权德舆

伯英草圣称绝伦，后来学者无其人。白眉年少未弱冠，

落纸纷纷运纤腕。初闻之子十岁馀，当时时辈皆不如。

犹轻昔日墨池学，未许前贤团扇书。艳彩芳姿相点缀，

水映荷花风转蕙。三春并向指下生，万象争分笔端势。

有时当暑如清秋，满堂风雨寒飕飕。乍疑崩崖瀑水落，

又见古木饥鼯愁。变化纵横出新意，眼看一字千金贵。

忆昔谢安问献之，时人虽见那得知。

作者简介：权德舆（759年－818年）， 字载之。天水略阳（今甘肃秦安东北）人，后徙居润州丹徒（今江苏镇江）。唐朝文学家、宰相，起居舍人权皋之子。权德舆掌诰九年，三知贡举，位历卿相，在贞元、元和年间名重一时。